ปัจจัยความเสี่ยงที่อาจส่งผลกระทบต่อบริษัท สุรพลฟู้ดส์ จำกัด (มหาชน) ซึ่งบริษัทฯ
ได้พยายามดำเนินการเพื่อป้องกันความเสี่ยงที่อาจจะเกิดขึ้นดังกล่าวแล้ว โดยมีสาระสำคัญ ดังนี้

1. ความเสี่ยงจากความผันผวนของวัตถุดิบ

สินค้าของบริษัทฯ ต้องพึ่งพาวัตถุดิบประเภทผลิตภัณฑ์ทางการเกษตรและประมงเป็นหลัก
ซึ่งความผันผวนของวัตถุดิบทั้งทางด้านราคาและปริมาณจากฤดูกาลและสภาพดินฟ้าอากาศ
อาจส่งผลกระทบต่อการประกอบธุรกิจของบริษัทฯ

การบริหารความเสี่ยงของบริษัทฯ

บริษัทฯ ได้มีมาตรการรองรับในเรื่องนี้โดยดำเนินการจัดหาเงินทุนหมุนเวียน เพื่อจัดซื้อ
จัดเก็บวัตถุดิบที่ใช้ในการผลิตในปริมาณและราคาที่เหมาะสม
โดยคำนึงถึงความต้องการใช้และความเพียงพอสำหรับการผลิตอย่างรอบคอบ
นอกจากนี้ยังได้ร่วมมือกับฟาร์มเพาะเลี้ยงกุ้งซึ่งเป็นพันธมิตรทางธุรกิจกับบริษัทฯ
ทำสัญญาการเพาะเลี้ยงและรับซื้อกุ้ง (Contract Farming) เพื่อลดปัญหาการขาดแคลนวัตถุดิบกุ้ง
และเพิ่มความมั่นใจในเรื่องคุณภาพและลักษณะวัตถุดิบกุ้งให้เป็นไปตามความต้องการผลิตและจำหน่ายสินค้าของบริษัทฯ

2. ความเสี่ยงจากความผันผวนของอัตราแลกเปลี่ยน

เนื่องจากบริษัทฯ
มีรายได้หลักมาจากการส่งออกจึงไม่สามารถหลีกเลี่ยงความผันผวนของอัตราแลกเปลี่ยนได้
ความผันผวนของอัตราแลกเปลี่ยนจะส่งผลกระทบต่อการวางแผนการผลิต การจำหน่ายสินค้า
และผลประกอบการของบริษัทฯ เนื่องจากจะมีผลต่อการกำหนดราคาขาย
และการแปลงรายได้จากการขายสินค้ากลับมาเป็นสกุลเงินบาท

การบริหารความเสี่ยงของบริษัทฯ

บริษัทฯ ตระหนักดีถึงความผันผวนของอัตราแลกเปลี่ยนที่จะเกิดขึ้น
โดยเฉพาะอย่างยิ่งภายใต้ระบบทุนนิยมเสรีที่เงินทุนมีการเคลื่อนย้ายอย่างเสรีและรวดเร็ว บริษัทฯ
จึงได้ติดตามความเคลื่อนไหวของการเปลี่ยนแปลงอัตราแลกเปลี่ยนอย่างใกล้ชิด
และมีนโยบายชัดเจนในการดูแลและป้องกันความเสี่ยงจากอัตราแลกเปลี่ยนอย่างเหมาะสมในแต่ละช่วงเวลา
โดยวิธีการทำสัญญาซื้อขายเงินตราต่างประเทศล่วงหน้า (Forward)
และวิธีการจับคู่ของการได้มาและใช้ไปในสกุลเงินตราต่างประเทศ (Direct Hedge)

3. ความเสี่ยงจากการเปลี่ยนแปลงของอัตราดอกเบี้ย

สภาพคล่องทางการเงินในประเทศมีแนวโน้มตึงตัวมากขึ้น
ประกอบกับทิศทางการเปลี่ยนแปลงอัตราดอกเบี้ยของโลก โดยเฉพาะในสหรัฐฯ
จะมีผลต่อการกำหนดอัตราดอกเบี้ยภายในประเทศ
ซึ่งจะส่งผลกระทบต่อการตัดสินใจในเรื่องรูปแบบการจัดหาเงินทุนที่เหมาะสมและภาระต้นทุนทางการเงินในการดำเนินกิจการของบริษัทฯ

การบริหารความเสี่ยงของบริษัทฯ

บริษัทฯ
ได้ติดตามความเคลื่อนไหวเปลี่ยนแปลงอัตราดอกเบี้ยทั้งในประเทศและต่างประเทศอย่างใกล้ชิด
และพยายามบริหารจัดการเงินให้มีประสิทธิภาพ โดยการพิจารณาเงื่อนไขของเงินทุนที่เหมาะสม
รวมทั้งการคำนึงถึงความสมดุลระหว่างระยะเวลาของแหล่งเงินทุนและความต้องการใช้เงิน
เพื่อไม่ก่อให้เกิดภาระต้นทุนทางการเงินมากจนเกินไป

4. ความเสี่ยงในการชำระเงินของลูกค้า

บริษัทฯ ได้จำหน่ายสินค้าให้กับลูกค้าทั้งในประเทศและต่างประเทศ โดยเฉพาะในปัจจุบัน บริษัทฯ
ได้ขยายสัดส่วนการจำหน่ายในประเทศให้มากขึ้น
ซึ่งเงื่อนไขการชำระเงินมีทั้งที่ชำระเป็นเงินสดและเครดิต ทำให้บริษัทฯ
มีความเสี่ยงในเรื่องการชำระเงินของลูกค้า

การบริหารความเสี่ยงของบริษัทฯ

บริษัทฯ
ได้มีการปรับปรุงขั้นตอนระเบียบการขายในประเทศให้สอดคล้องกับสภาวะตลาดและการแข่งขันในปัจจุบัน
รวมถึงการเพิ่มประสิทธิภาพในการจัดการให้รัดกุมและสามารถตรวจสอบได้
นอกจากนี้ยังได้จัดตั้งหน่วยงาน Credit Control ขึ้น
เพื่อทำหน้าที่ในการตรวจสอบสถานะของลูกค้ารายใหม่
การกำหนดและทบทวนวงเงินเครดิตของลูกค้าแต่ละราย ก่อนทำการขายสินค้า
ส่วนในกรณีลูกค้าต่างประเทศนั้น ส่วนใหญ่การซื้อขายจะกำหนดเงื่อนไขการชำระเงินเป็น Letter
of Credit ซึ่งสามารถการจัดการความเสี่ยงได้ในระดับที่สูงอยู่แล้ว

5. ความเสี่ยงจากการแข่งขันของคู่แข่ง

ผลิตภัณฑ์อาหารทะเลแปรรูปมีความต้องการและเป็นที่นิยมของผู้บริโภคมากขึ้น
ทำให้การแข่งขันในธุรกิจนี้มีความรุนแรงมากขึ้น ประเทศต่างๆ
พยายามพัฒนาและส่งเสริมการส่งออกสินค้าอาหารทะเลแช่แข็งมากขึ้น
ซึ่งการแข่งขันในตลาดโลกที่รุนแรงจะส่งผลต่อการดำเนินธุรกิจของบริษัทฯ ทำให้บริษัทฯ
ต้องมีการปรับตัวและปรับปรุงประสิทธิภาพการดำเนินงานในด้านต่างๆ
เพื่อให้สามารถแข่งขันกับคู่แข่งในตลาดโลกได้

การบริหารความเสี่ยงของบริษัทฯ

บริษัทฯ พยายามพัฒนาผลิตภัณฑ์ให้มีคุณภาพในระดับสูง และพัฒนาระบบการตรวจสอบย้อนกลับ
(Traceability) เพื่อสร้างความมั่นใจให้กับลูกค้า บริษัทฯ ยังได้ผลิตสินค้าให้มีความหลากหลาย
เพื่อลดความเสี่ยงจากการพึ่งพาสินค้าประเภทใดประเภทหนึ่งมากเกินไป โดยบริษัทฯ
ได้ทำการวิจัยและพัฒนาผลิตภัณฑ์ใหม่ๆ ให้มีมูลค่าเพิ่ม (Value Added)
เพื่อสร้างความโดดเด่นและแตกต่างจากผลิตภัณฑ์ของคู่แข่ง
ขณะเดียวกันก็ยังคงพยายามรักษาผลิตภัณฑ์ที่มีอยู่แล้วให้ได้คุณภาพในระดับสูงต่อไป

6. ความเสี่ยงที่มาจากประเทศผู้นำเข้า

แม้ว่าเศรษฐกิจโลกยังมีแนวโน้มเติบโตขึ้น
แต่เศรษฐกิจของประเทศผู้นำเข้ากุ้งรายใหญ่ยังเผชิญปัจจัยเสี่ยงทางเศรษฐกิจอยู่ เช่น สหรัฐฯ
ต้องเผชิญปัญหาการขาดดุลบัญชีเดินสะพัด และปัญหาเงินเฟ้อที่จะกระทบต่อกำลังซื้อของประชาชน
เศรษฐกิจญี่ปุ่นเริ่มส่งสัญญาณฟื้นตัวขึ้น หลังจากเผชิญภาวะถดถอยมาเป็นเวลานาน
แต่เงินเยนที่มีแนวโน้มอ่อนค่าลง จึงอาจกระทบต่อความต้องการนำเข้าได้
ส่วนสหภาพยุโรปยังคงประสบปัญหาการว่างงานและอัตราการเติบโตทางเศรษฐกิจในระดับต่ำ
ประกอบกับการกีดกันทางการค้าจากประเทศคู่ค้า ได้แก่ การเรียกเก็บภาษีตอบโต้การทุ่มตลาด
(AD) และการวางเงินค้ำประกัน (Continuous Bond) ของสหรัฐฯ
และมาตรการการให้สิทธิพิเศษทางภาษีศุลกากร (GSP) ของสหภาพยุโรป แม้ว่าในปี 2549
สินค้ากุ้งของไทยได้คืนสิทธิพิเศษ GSP แต่ภาษีที่ไทยได้รับภายใต้สิทธิพิเศษ GSP
ยังมีอัตราที่สูงกว่าประเทศคู่แข่งบางประเทศ
จึงอาจส่งผลต่อความต้องการสินค้าอาหารทะเลแปรรูปจากไทยได้

การบริหารความเสี่ยงของบริษัทฯ

บริษัทฯ ได้พยายามพัฒนาคุณภาพผลิตภัณฑ์ให้สูงขึ้น เพื่อลดแรงกดดันการแข่งขัน

ด้านราคาลง และลดความเสียเปรียบในเรื่องอัตราภาษีนำเข้าที่สูงกว่าประเทศคู่แข่ง นอกจากนี้

บริษัทฯ ยังได้ส่งออกสินค้าไปยังตลาดส่งออกอื่นๆ เพิ่มเติม เช่น ออสเตรเลีย เป็นต้น

ขณะเดียวกันก็ได้เพิ่มการจำหน่ายสินค้าในตลาดภายในประเทศให้มากขึ้น